Salvia verbenaca

Salvia verbenaca er en flerårig urt i leppeblomstfamilien.

Den blir 5–60 cm høy med kjertelhår øverst på stengelen. Stenglene er opprette og som regel ikke forgrenete. Bladene er avlange, tannete og ofte delvis fjærflikete. De fleste bladene står i en rosett ved grunnen. Rosettbladene har lang stilk, mens stengelbladene har kort stilk eller er sittende.

Blomstene er blå, fiolette eller lilla, 8–12 mm lange og sitter 6–10 sammen i kranser. Blomstene kan være tvekjønnede eller rent hunnlige. Kleistogame blomster, som aldri åpner seg, er vanlige. I middelhavsområdet blomstrer planten nesten hele året, men mest i januar–mai. Lenger nord blomstrer den i mai–august.

Typiske voksesteder er tørr grasbakke og veikanter på veldrenert, kalkrik eller sandig jord. I middelhavsområdet kan den også finnes i åpen furuskog eller i garrigue nært kysten.

Planten er naturlig utbredt i Vest- og Sør-Europa nordover til Irland og Storbritannia, Madeira, Kanariøyene, Nord-Afrika, Eritrea, Levanten, Anatolia og Kaukasia. Den finnes forvillet i USA, Mexico, Sør-Amerika, sørlige Afrika, Kina, Australia og New Zealand.

Salvia verbenaca dyrkes for de tørkede bladene og den eteriske oljen som brukes til medisinske formål. Den er tradisjonelt brukt til sårbehandling og mot fordøyelsesproblemer og betennelser.

Galleri

Referanser

Eksterne lenker 
 

Salvieslekta
Planter formelt beskrevet i 1753
Planter formelt beskrevet av Carl von Linné
Medisinplanter